Benny Engelbrecht (S), 2023-05-15:
Ikke mindst vil jeg også sige tak til de mange partier, som har været med i den brede aftale om finansloven.
Også tak til alle de partier, som har deltaget i de konstruktive forhandlinger.
I lyset af den vigtigste udfordring, som vi står med her og nu, er det fortsat sådan, at den vigtigste del omkring finansloven trods alt er at bringe inflationen ned, bringe den i ave.
Vi kan se i de aktuelle tal, at det går den rigtige vej, heldigvis, men også, at vi desværre ikke er i mål endnu, og derfor er det godt og ansvarligt, at vi har fået indgået en finanslovsaftale, som tager højde for det.
Derfor vil jeg gerne sige tak til de partier, som er med i den endelige aftale, tak til SF, tak til Liberal Alliance, tak til Radikale Venstre, og tak til Dansk Folkeparti for at bidrage og være med til at lave en konstruktiv finanslovsaftale.
Der har også været tid til det, for i det forløb, den proces, som vi har været igennem, har vi haft god tid.
Vi har sådan lidt usædvanligt ikke haft en fast bagkant, fordi vi havde en midlertidig bevillingslov.
Man skal tilbage til, jeg tror, det var hr. Rasmus Jarlov, der sagde det, Estrups tid for at finde en midlertidig bevillingslov, som havde et længere perspektiv end det her.
Men det har også betydet, at vi har haft en noget anderledes finanslovsforhandling, end vi plejer at have.
Vi taler ofte om i dansk politik, at vi gerne vil tage hastigheden ud af politik og give bedre tid til implementering, og når vi nu har haft det forløb, vi har haft, giver det jo som sagt anledning til at overveje, om der måske er noget af det, som vi har lært fra årets finanslovsforhandlinger, som vi godt kunne bruge i fremtiden i forbindelse med finansloven.
Noget af det, som er særlig slående, er jo, at ganske vist har forhandlingsreserven været relativt lav, og det er der også flere partier der har gjort opmærksom på, men der er nogle meget væsentlige elementer, som indgår i finanslovsaftalen og finansloven, som blev indgået, før vi gik i gang med at forhandle den endelige finanslov.
Lad mig her fremhæve ikke mindst Ukrainefonden, som blev støttet af SF, Danmarksdemokraterne, Liberal Alliance, Det Konservative Folkeparti, Radikale Venstre, Dansk Folkeparti og Nye Borgerlige – en meget, meget bred aftale og en meget vigtig aftale, som vi jo så implementerer også her i forbindelse med finansloven.
En anden aftale var aftalen om inflationshjælp, som blev støttet af SF, Danmarksdemokraterne, Radikale Venstre, Dansk Folkeparti, Alternativet og Nye Borgerlig.
Igen er det et eksempel på noget bredt.
Når det er sagt, vil jeg også sige tak for de gode elementer, der er blevet bragt ind i den endelige finanslovsaftale af de partier, der er gået med.
Jeg synes også, at de ændringsforslag, der ligger nu, og som vi skal til afstemning om senere i dag, meget godt vidner om, at vi også har formået at lande en bred balance, for så mange ændringsforslag er det jo ikke blevet til.
De fleste er i øvrigt fuldstændig fornuftige og rimelige, også på baggrund af de elementer, som er blevet fremført i finanslovsforhandlingerne.
Et enkelt ændringsforslag kan godt undre mig en lille smule, og det er et ændringsforslag fra Det Konservative Folkeparti, som går ud på at fjerne støtten til en del af det, som er inflationshjælpepakken, konkret at fjerne støtten til små købmænd, som har været udsat for meget voldsomme prisstigninger på bl.a. energi.
Man har lov til at have den holdning, at den støtte ikke skulle være givet, det er sådan set helt fair, og det er heller ikke det, jeg anker over, men det, der undrer mig, er, at de her penge jo allerede er ved at blive udmøntet og udbetalt, og det vil altså i praksis sige, at hvis man skulle stemme for Det Konservative Folkepartis ændringsforslag, skulle man altså ud og tage penge tilbage, som allerede enten er udbetalt, eller som der i hvert fald er givet tilsagn om, og det synes jeg er lidt af en uskik.
Ændringsforslaget er måske udtryk for ikke helt rettidig omhu i sidste ende, men det kan Konservative jo selv redegøre for, når de får ordet.
Alt i alt skal der i hvert fald lyde en varm tak herfra til de partier, som er med i finanslovsaftalen.
Tak for ordet.